Document ID: 32001R1638

Κανονισμός (ΕΚ) αριθ. 1638/2001 της Επιτροπής
της 24ης Ιουλίου 2001
για την τροποποίηση του κανονισμού (ΕΚ) αριθ. 2597/95 του Συμβουλίου σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν σε ορισμένες ζώνες εκτός του Βόρειου Ατλαντικού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2597/95 του Συμβουλίου, της 23ης Oκτωβρίου 1995, σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν σε ορισμένες ζώνες εκτός του Βόρειου Ατλαντικού(1), και ιδίως το άρθρο 2 παράγραφος 5 και το άρθρο 4,
Εκτιμώντας τα ακόλουθα:
(1) Κατά την ένατη σύνοδο της διάσκεψης των συμβαλλομένων μερών στη σύμβαση για το διεθνές εμπόριο απειλουμένων ειδών (CITES), το 1994, ζητήθηκε να αναληφθεί η παρακολούθηση των στοιχείων αλίευσης και εμπορίας των ελασμοβραγχίων (καρχαρίες, σελάχια και ράγιες) από τον Οργανισμό Επισιτισμού και Γεωργίας των Ηνωμένων Εθνών (FAO), καθώς και από τους περιφερειακούς οργανισμούς αλιείας.
(2) Ο FAO, σε συνεργασία με του αρμόδιους περιφερειακούς οργανισμούς αλιείας, κατήρτισε έναν κατάλογο ελασμοβραγχίων για τους οποίους πρέπει να συλλέγονται στατιστικές αλιεύσεων βάσει του συστήματος ερωτηματολογίων Statlant.
(3) Στο άρθρο 4 του κανονισμού (ΕΚ) αριθ. 2597/95 προβλέπεται ότι τα κράτη μέλη, ύστερα από συμφωνία με την Eurostat, μπορούν να υποβάλλουν στοιχεία με διαφορετική μορφή ή σε διαφορετικό μέσο από τα οριζόμενα στο παράρτημα 5 του κανονισμού.
(4) Ορισμένα κράτη μέλη ζήτησαν την υποβολή στοιχείων με διαφορετική μορφή ή σε διαφορετικό μέσο από τα οριζόμενα στο παράρτημα 5 του κανονισμού (ΕΚ) αριθ. 2597/95 (αντίστοιχο των προαναφερθέντων ερωτηματολογίων Statlant).
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής γεωργικής στατιστικής που συγκροτήθηκε με την απόφαση 72/279/ΕΟΚ του Συμβουλίου(2),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα 4 του κανονισμού (ΕΚ) αριθ. 2597/95 αντικαθίσταται από το παράρτημα I του παρόντος κανονισμού.
Άρθρο 2
Τα κράτη μέλη μπορούν στο εξής να υποβάλλουν στοιχεία στο μορφότυπο που περιγράφεται στο παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουλίου 2001.

Labels: 20
18
6